khistorydata/jeongjo-sjw-relations huggingface dataset:
정조 11년
曺允大以兵曹言啓曰今九月初七日親臨慶熙宮行奠酌禮時以何營軍兵隨駕何營軍兵留陣而禁軍及馬步軍兵幾番幾哨磨鍊乎敢稟傳曰以禁御外營入直鄕軍各六十名爲先後廂禁軍二十人隨駕馬兵置之侍衛以入直磨鍊別雲劍外雲寶劍置之副輦伏仗馬推牌司禁扈衛軍官竝除之挾輦軍以金虎門軍四十名爲之守禦使只率三營入直標下軍都領隨駕留陣置之可也
정조 11년
以兵曹侍衛節目傳于曺允大曰詣慶熙宮後挾輦軍權接興化門番所禁御兩營權接訓局新營禁軍駕前駕後從便住接槍劍軍權接延和門番所待初嚴下結陳事預爲知委屛門把守將卒亦以入直分把事分付三營
정조 11년
洪仁浩以義禁府言啓曰姜五成杖七十收贖奪告身二等金禧麟洪昌源各杖八十收贖奪告身三等鄭宅休沈能寬各杖一百收贖奪告身盡行追奪金鼎九絶島充軍以功臣孫收贖李厚重平安道博川郡邊遠充軍事照律草記批旨內如有功議各減一等金鼎九與趙岡以本律施行事命下矣姜五成十一代祖漬靖國功臣云功減一等杖六十收贖奪告身一等洪昌源五代祖命顯靖社原從功臣云功減一等杖七十收贖奪告身二等沈能寬十四代祖澮佐理功臣云功減一等杖九十收贖奪告身四等金禧麟鄭宅休等無功議云而李厚重係是充軍雖有功議不得減等趙岡杖一百收贖告身盡行追奪慶尙道泗川縣邊遠充軍金鼎九告身盡行追奪全羅道珍島郡絶島充軍而竝以議啓內辭意具罪目依例發遣府羅將押送各其配所何如傳曰允趙岡渠是士夫異於訓鍊奉事輩焉敢左右嗾囑冒犯無於法之擧乎況渠叔在近列則渠之畏愼宜倍他人而所爲如是無狀渠叔則足可奉法統營所管殘鎭能櫓軍充定嚴飭使役無敢違越事分付該帥處可也
정조 11년
南鶴聞以義禁府言啓曰趙岡杖一百收贖告身盡行追奪慶尙道泗川縣邊遠充軍事草記批旨內統營所管殘鎭能櫓軍充定嚴飭使役無敢違越事分付該帥處事命下矣趙岡熊川縣菁川鎭能櫓軍充定而嚴飭使役無敢違越事分付統制使處之意敢啓傳曰知道
정조 11년
洪仁浩以刑曹言啓曰名以捕廳似此査事惟以延拖爲主若此則捕廳革之無妨當該大將竝削職跟捕捕校亦竝遠地充軍事命下矣左邊譏捕軍官朴榮煥李洽朱炯部將朴文曾右邊譏捕軍官李旭楊信維金壽亨部將朴守彬自左右捕盜廳指名以來朴榮煥慶尙道固城縣朱炯金海府朴守彬興海縣李洽平安道宣川府楊信維全羅道樂安郡竝充軍定配卽爲押送朴文曾金壽亨曾經萬戶李旭係是出身竝移義禁府處之何如傳曰何如是夥然乎更問該廳只出捕捕校指名拈出移送禁府發配可也
정조 11년
南鶴聞以刑曹言啓曰因捕校等發配草記批旨內何如是夥然乎更問該廳只出捕捕校指名拈出移送禁府發配可也事命下矣卽接左右捕盜廳移文則左邊捕校朴文曾右邊捕校金壽亨等査出移送而文曾壽亨曾經萬戶竝移義禁府處之何如傳曰允
정조 11년
洪仁浩以刑曹言啓曰因義禁府啓辭差備官金鼎九照律當該律官嚴加究覈以其所低仰律反勘事命下矣依傳敎義禁府兼敎授律官韓得良處嚴加究覈則鼎九擬律之際敢以不襯當之文故因低仰之罪箇箇遲晩罪人韓得良勘以用情差備官絶島水軍充定之律依法典令兵曹定配所卽爲押送之意敢啓傳曰律文中旣有原從同之語則容有一分可恕之端而科場之律甚於贓汚況充軍與杖流段落各異則誤用準計之例尤爲妄率大抵此輩飾奸舞法任意低昻前此申飭果何如則焉敢乃爾遠道殘鎭勿限年充軍以懲他律官之習
정조 11년
南鶴聞以兵曹言啓曰因刑曹草記律文低仰當該義禁府兼敎授律官韓得良令兵曹充軍事批旨內律文中旣有原從同之語則容有一分可恕之端而科場之律甚於贓汚況充軍杖流段落各異則誤用準計之例尤爲妄率大抵此輩飾奸舞法任意低昻前此申飭果何如則焉敢乃爾遠道殘鎭勿限年充軍以懲他律官之習事命下矣依傳敎當該律官韓得良全羅道興陽縣鉢浦鎭勿限年充軍定驛子押送之意敢啓傳曰知道
정조 11년
備邊司啓目粘觀此前校理徐配修上疏則其一我朝取人之法徒尙文辭反忽才德內而近侍賢儒之臣外而方伯守宰之官各擧才能之人咸萃京師使之講明經旨量宜授任則庶可以一擧雙全事也科目用人之法末弊已痼自本司不敢循例稟處爲白乎旀其一長連軍額之差少處除出本縣額數量宜分屬事也商度多寡參酌移額惟在道臣以此分付爲白乎旀其一簽丁逃老故已頉之後有査定債者一切禁斷事也科外濫徵之弊另加嚴禁亦令牒粘以爲憑考之地爲白乎旀其一長連稷包之多寡以本土所宜之穀折定換色事也令道臣取各邑穀簿親執詳査以爲官祛宿弊民蒙實惠事一體分付何如判付啓第一件二件四件事竝只依回啓施行爲旀第三件事己身死不存之類使其孤寡辦此科外之物云者旣聞之後不可尋常看過兺不喩數緡督徵甚於生前身役此弊不革其可曰國有法乎旣往之犯雖不一一査勘今若但令嚴禁而釐正則難保其有實效本道及諸道良中枚擧此意別加責諭各令道伯親執査正後形止狀聞萬有一看作例飭無別般革弊之效則來頭按察自道伯首被重勘一體措辭嚴飭苟究其本皆由於京各司各營門之科外侵虐也亦自本司發牌各該官員及從事官俾革法外謬習此後現發堂上及大將難逭不飭之責亦以此意申明分付爲良如敎
정조 11년
丁未九月初五日辰時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰初七日臨慶熙宮行奠酌禮該房知悉百官行禮置之只以隨駕官參班隨駕則六曹堂郞爲之上曰戶曹判書來待出榻敎命書公事判付訖命退承史以次退出
정조 11년
丁未九月初五日巳時上御重熙堂戶曹判書入侍時左承旨趙衍德假注書趙台榮記事官尹行任金祖淳戶曹判書徐有隣以次進伏訖上命書傳敎曰未下直守令皆令當日辭朝有隣曰臣於諸道狀本事有區區所懷敢此仰達矣凡係穀簿分留田結災實分賑數爻年終七事之條列修啓者將以備乙覽而多者或過一抱少者幾至百貼諸道修正之弊固不足恤而旣不合於繙閱又不便於出納揆以事面宜有一番釐正之道此後則此等狀啓以成冊兩件上送本司之意措語登聞以爲一件入啓一件留司之地而入啓成冊則亦依各道啓本謄上例自本司頒送規模俾無參差之弊恐合事宜敢此仰達矣上曰所奏甚好依爲之出擧條命書傳敎曰下直守令留待命退諸臣以次退出
정조 11년
丁未九月初五日申時上御誠正閣坐直承旨與下直守令入侍時同副承旨南鶴聞假注書趙台榮記事官李相璜金祖淳慶州府尹李秉鼎以次進伏訖上曰卿之登筵今爲幾年秉鼎曰昨年四月以侍衛登筵矣上曰卿久得閒養故神容有勝於前矣秉鼎曰每蒙曲保之澤得有今日臣與老母相對感泣攢祝天恩矣上曰何當離發耶秉鼎曰初欲遲待此月欲爲作行矣今承促敎不敢遲留明將離發而區區下懷不勝耿結矣上曰雖有異於人之敎此非眞惡卿也且近日政望不以卿落點者意有所在蓋欲鎭安囂俗故耳卿其知之乎秉鼎曰臣亦仰認聖意攸在矣上曰趙哥何如是驅之坑塹之中乎秉鼎曰臣則以趙時俊兄弟爲言矣今以趙時完上言觀之直無倫脊矣臣父年前疏論趙時敏也以尙今戴頭爲言則臣與諸趙皆不相見而今於上言中無嫌怨有姻婭等說云云初非倫理中說話矣上曰卿之貌樣依舊矣秉鼎曰踵頂罔非君恩而鬚髮今已多白矣上曰今行將往乎秉鼎曰臣之情理不可一日離捨故果爲將往矣上曰卿爲嘉善今至幾年秉鼎曰已爲九年矣上曰卿躐踼淸顯功名太驟故中間自有其然矣秉鼎曰臣素無兄弟所恃者惟殿下而處事多舛幾値僨敗矣今此更陳極爲惶悚上曰更勿此言也仍命退諸臣以次退出
정조 11년
兼都承旨沈豐之齋宿左承旨趙衍德齋宿右承旨朴天衡齋宿左副承旨曺允大齋直右副承旨洪仁浩齋直同副承旨南鶴聞齋直注書金孝建齋宿一員未差假注書趙台榮齋直事變假注書金膺著仕
정조 11년
南鶴聞啓曰明日大駕詣慶熙宮後王大妃殿惠慶宮問安何承旨進去乎敢稟傳曰同副承旨進去
정조 11년
洪仁浩啓曰卽者中樞府錄事來言判府事趙璥自城外所住處今方入城云矣係是大臣去就敢啓傳曰知道
정조 11년
記事官李宗烈書啓臣敬奉聖批馳往傳諭于東部崇信坊契行判中樞府事趙璥所住處則以爲臣受恩如天報效無地每一循省汗淚交逬從前庇覆之眷隨事誨飭之敎殆若父母之顧我復我臣之感激銘鏤依仰怗恃以保有今日者莫非恩山德海之所包涵也顧以荒野屛退之蹤何敢一日留連於近城之地而遲回至今未卽還歸其跡雖近於卽當其心則蓋有所以今此孝昌墓享官差定之命特下於惶懍蹙伏之中繼又伏奉史官口傳之敎寵眷出常恩諭鄭重臣非木石寧不感泣固當竭蹶趨承之不暇而第有私心之萬萬惶恐者日前臣兄臣瑍之所被嚴旨係是人臣之極罪聖恩寬貸雖止薄譴闔門震懍如陷大僇臣方惶蹙戰懍恭俟嚴誅非不知享役之至重悲冤之少洩而跡涉唐突不敢冒進徊徨躑躅益增悲隕方命之罪無以自逃惟願遄伏邦憲云矣敢啓答曰知道意謂如此果遣史官矣向來卿兄事果成說乎況昨秋筵敎記注在此爲廷臣者更何敢萌諸心發諸口卿兄雖不說及本事草記辭語已難免不審伊後擧措亦極駭然付處猶認以薄勘而何必對卿畢說卿兄之事乎且卿大臣也明日受香亦不可進退矣爲大臣爲享事勉屈本意何至有銷刻之嫌卿兄行遣方欲量處卿其安心入處京第待朝受香事爾其更爲傳諭
정조 11년
記事官李宗烈書啓臣敬奉聖批更爲傳諭于東部崇信坊契行判中樞府事趙璥所住處則以爲臣於享官之任益切私心之惶懍不得不冒死附奏於史官之啓而猥屑瀆擾罪上添罪恭俟誅殛之典矣乃蒙我聖上如天之德不惟不罪又復特遣史官傳宣批旨滿紙恩言諄複鄭重若慈父之誨諭迷子至有臣兄行遣方欲量處之敎惶蹙俟譴之中何以得此手奉恩旨以首頓地不覺涕淚之被面也噫臣之頂踵毛髮莫非洪造而只緣臣不忠無狀罪負愈久而愈積聖眷愈往而愈隆今玆所被之寵渥又爲鏤骨銘肝之一大恩矣感激惶恐不敢縷陳謹當竭蹶入城淸齋受香云矣敢啓傳曰知道
정조 11년
趙衍德啓曰明日文禧廟奠酌禮時贊禮不可不備禮曹判書未差之代政官牌招開政差出待下批牌招以爲請齋之地何如傳曰前望單子入之待下批牌招
정조 11년
禮曹判書前望單子入之金履素落點
정조 11년
曺允大以備邊司言啓曰卽見黃海監司金思穆狀啓則盛陳本道綿農毋論沿峽通同慘歉之狀仍以爲邑報民狀紛然迭呈皆以身布之純錢代納爲請目下災損本色責納實是行不得之政各軍門各該司諸色價布及均廳區劃江都所送選武布等今年條各樣身布限明秋特許純錢上納俾紓一分民力事請令廟堂稟旨分付矣今年綿歉到處同然而今此純錢之請乃在巡審之路則民情之切急蓋可推知而比諸兩湖實無異同所許於兩湖者有不可靳持於本道一依兩湖例尤甚邑則一竝純錢代納稍勝處則折半代錢而其所區別一付之道臣使之先擧行後狀聞何如傳曰允
정조 11년
洪仁浩以義禁府言啓曰忠淸道洪州牧付處罪人趙瑍特爲分揀事承傳啓下矣趙瑍放送事分付該道道臣之意敢啓傳曰知道
정조 11년
洪仁浩以義禁府言啓曰因刑曹啓辭捕校朴文曾金壽亨等移本府遠地充軍事允下矣朴文曾慶尙道昌原府金壽亨平安道熙川郡竝遠地充軍而以傳敎內辭意具罪目依例發遣府羅將押送于各其配所何如傳曰允
정조 11년
洪仁浩以訓鍊都監言啓曰今九月初七日慶熙宮擧動時依兵曹節目北營入直標下軍四十名內五名留營三十五名出付隨駕營廣智營入直軍五十名內十名留營四十名除出以局出身二十一人領率屛門二十處分把還宮後還爲入直而竝待標信擧行之意敢啓傳曰知道
정조 11년
曺允大以御營廳言啓曰今九月初七日慶熙宮擧動時依兵曹啓下節目新營入直京標下軍二十二名及東營入直鄕軍三十名集春營入直鄕軍三十名除出新營入直千摠金魯成東營入直把摠曺憂彬哨官丁龜泰領赴于守禦廳都領陳東營入直哨官赴陣還入直間哨官金秀光代直右邊屛門三十九處把守將則東營入直騎士二十三人軍則新營入直鄕軍八十八名除出竝嚴飭定送還宮後依例各還本處直所而東營集春營入直馬步軍兵待標信擧行之意敢啓傳曰知道
정조 11년
曺允大以禁衛營言啓曰本營軍兵等中日時砲放則依內中日例置之只射手試取之意敢啓傳曰外朝自外朝戚里自戚里凡有擧行不必關涉藉使卿舊時出入於故訓將家到今事面自別則此等微細事飭猶如是相議無一字加減卿之事誠賤矣後復不悛此習蒙德於戚里姑舍得罪於朝廷可慮不但爲張志恒之罪人朝家之一副規模無論此戚里彼戚里以戚里爲名與外朝通間心切惡之卿雖武夫似必知予規模第更惕念可也
정조 11년
曺允大以御營廳言啓曰本廳軍兵等中日時砲放則依內中日例置之只射手試取之意敢啓傳曰中日非直宿則元無不爲之例闕內異於闕外砲響之如例爲之事涉如何雖從該房所奏而外中日旣無下敎亦無筵稟則直呈此草記極爲疎忽卿之擧行之容易愈往愈甚營門亦攸司攸司但當遵守舊規而已今此草記設欲爲之何以爲之或何如等語措辭則猶之可也豈敢直以敢啓二字自斷登聞乎後弊所關不可任置卿無足道番番論罪猶近屑越姑置之捧納承旨從重推考可也
정조 11년
禮曹判書洪良浩疏曰伏以臣猥以無似待罪掌禮之任殫竭愚鈍黽勉供職老母素患風痰之症積傷於長霖之餘越添於換節之時乃自前月晦前忽生別症神識迷瞀語言不通連試湯餌迄無變動爲日已久眞元益下危徵疊見凜然有難支之形此際伏聞文禧廟親酌之禮定行於明日臣民撫時之感一倍如新臣職是贊禮何敢言私而顧今情理實無晷刻離捨之勢達宵思量計無所出玆敢忙陳短章仰暴危懇伏乞聖慈俯垂諒察亟命鐫解臣春官之職以重祀典以便救護不勝幸甚答曰省疏具悉情理難强本職許遞
정조 11년
丁未九月初六日辰時上御重熙堂右副承旨入侍時右副承旨洪仁浩記事官金孝建李相璜金祖淳以次進伏訖上命書傳敎曰書啓批旣言之洪州牧付處罪人趙瑍特爲分揀命退諸臣以次退出
정조 11년
丁未九月初六日辰時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰俄者禁御兩營中日草記雖已批下而內外有異依例爲之事分付命書傳敎曰明日墓所旣未躬臨宜令替酌獻官大臣進去祭文內閣提學牌招製進又命書傳敎曰沽衒終非常情在少年文士顚沛十分汚衊十分添之以執拗之病則自拔尤未易況武弁乎況將臣乎此將臣雖太狷塞認或守法特置元戎重任而叨任之後事事錯了意似出於沽衒迹實涉於驕傲大抵小器易盈難化者氣質雖不欲深責在已計可謂不善商量然乍授旋易有非試可之意前訓鍊大將李敬懋復授前任牌招傳授命召命退承史以次退出
정조 11년
丁未九月初六日申時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修以次進伏訖上曰禮曹判書前望單子持入賤臣承命出持入以金履素落點仍敎曰卽爲牌招可也命退諸臣以次退出
정조 11년
兼都承旨沈豐之坐左承旨趙衍德坐右承旨朴天衡坐左副承旨曺允大坐直右副承旨洪仁浩坐同副承旨南鶴聞坐直注書金孝建仕一員未差假注書趙台榮仕直事變假注書金膺著仕
정조 11년
大駕詣慶熙宮後內閣政院玉堂藥房口傳問安答曰知道
정조 11년
曺允大啓曰司僕寺內乘來言捲簾取稟傳曰捲三面
정조 11년
沈豐之啓曰今日親行奠酌禮時侍衛宣傳官事當改服淺淡服而仍着黑團領誠極駭然捧現告所當重勘而本院請推之外無他可施之罰何以爲之敢稟傳曰渠輩不識事例必以侍衛認爲無改着而不能卞冠服與戎服之別雖極可駭仍着不特今日而巳云前此奠酌禮時當該首犯行首宣傳官査出爲先推考此現告勿施
정조 11년
兵曹口傳政事副司直洪秉瓚副司果洪聖淵李庚運
정조 11년
傳于曺允大曰出宮門路以廣達門爲之
정조 11년
曺允大啓曰卽者中樞府錄事來言判府事趙璥還歸城外所住處云係是大臣去就敢啓傳曰知道
정조 11년
兵曹口傳政事分都摠管單鄭述祚
정조 11년
南鶴聞以禁衛營言啓曰各軍門軍兵單巡沒技者與將校一體草記別單書入曾有前例矣今九月初六日番中日時中哨大興軍閑良田興世鳥銃貫三中沒技依例別單書入之意敢啓傳曰知道
정조 11년
丁未九月初七日卯時上詣慶熙宮擧動入侍時兼都承旨沈豐之左承旨趙衍德右承旨朴天衡左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校提學吳載純原任直提學朴祐源徐有防二直提學李秉模檢校直閣徐鼎修原任直閣鄭東浚徐龍輔檢校直閣鄭大容待敎尹行任以次隨駕上具翼善冠衮龍袍乘輿出協陽門降輿乘輦藥房都提調洪樂性進前奏曰朝候稍寒此時動駕聖體若何上曰一樣矣卿則留在本院也駕出敦化門詣紅馬木上曰駕後喧譁何其太甚也査問以奏允大曰諸臣皆將上馬故然矣上曰未出紅馬木外擧皆乘馬寧有如許道理竝爲捧現告以奏豐之進前曰臣亦身犯而閣臣承史及玉堂兩司盡爲上馬矣兵曹判書鄭昌順進前曰內乘與司謁輩亦皆乘馬云矣命書傳敎曰近來紀綱雖曰解弛大駕未踰作門外數步地人馬雜遝駕側騈闐萬萬駭然況論思之地不念規正之義乃反首犯如此玉堂貽羞大矣當該玉堂爲先遞差下義禁府推考事過後捧傳旨若不於禁標內攔入則何如是無嚴乎況渠亦身犯當該內乘令兵判拿入嚴査仍令該府拿問重勘掖庭署以下濫騎人亦令兵判拿覈嚴處以懲日後上敎昌順曰卿出去作門外內乘司謁輩拿入査問可也昌順承命退出大駕進發由興化門詣金商門外降輦乘輿詣正兌門外降輿入幕次改具淺淡服烏犀帶乘輿詣文禧廟行朝上食禮祭如儀禮畢命退諸臣以次退出
정조 11년
丁未九月初七日午時上御文禧廟晝茶禮兼行奠酌禮入侍時兼都承旨沈豐之左承旨趙衍德右承旨朴天衡左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校提學吳載純原任直提學朴祐源徐有防二直提學李秉模檢校直閣徐鼎修原任直閣鄭東浚徐龍輔檢校直閣鄭大容待敎尹行任以次侍立訖上曰宗戚執事入侍賤臣承命出與朴明源黃仁點金持默洪義榮金魯永趙觀鎭趙應鎭金魯成金魯敬黃基玉洪守榮洪最榮洪就榮洪後榮金在昌等偕入進前通禮唱大臣以下及曾經春桂坊諸臣入就位行晝茶禮祭如儀禮畢命退諸臣以次退出
정조 11년
丁未九月初七日酉時上還宮入侍時兼都承旨沈豐之左承旨趙衍德右承旨朴天衡左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳檢校提學吳載純二直提學李秉模檢校直閣徐鼎修鄭大客待敎尹行任以次隨駕上具翼善冠衮龍袍乘輿出廣達門降輿乘輦上曰分副摠管鄭述祚路左祗迎使之入侍孝建承命分付述祚進伏駕前上曰卿向以致仕事陳疏而不得許施矣述祚曰依願特許是臣區區之望矣命書傳敎曰以分司入直今日輦路召見比年前益衰矣以舊時宮僚尙在亞卿是豈常時記念之意休致之請無異許可則及今變品未足爲償博勸講之功亦可謂優待耆臣分副摠管鄭述祚陞授分都摠管口傳下批使之謝恩上曰仍令駕前肅拜只行再拜可也命述祚退出駕出興化門以玉堂禁推傳旨命書傳敎曰紅馬木內乘馬近年以來所未有之事駕後諸臣無不犯之特以執法之地不念而冒犯別加處分置對亦當無異辭竝罷職放送區別之意雖在倖免獨不斑駁乎駕後諸臣捧現告倂越捧一等上曰今旣處分諸臣無敢引義矣時値日暮宣傳官跪告懸燈取稟上曰知道駕次惠政橋上曰領相在彼祗迎下番翰林進去日勢已暮斯速還第事傳諭駕進發由敦化門詣協陽門降輦乘輿還內諸臣以次退出
정조 11년
兼都承旨沈豐之坐左承旨趙衍德坐直右承旨朴天衡坐左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李羲觀仕直趙台榮仕事變假注書金膺著仕
정조 11년
洪仁浩啓曰大司憲鄭好仁未肅拜執義宋銓掌令嚴思憲持平崔守忱吳翼煥呈辭掌令李顯靖在外監察茶時之意敢啓傳曰知道
정조 11년
曺允大啓曰以禁衛營將官來言今日本營軍兵日次私習云矣敢啓傳曰知道
정조 11년
曺允大啓曰以御營廳將官來言今日本廳軍兵日次私習云矣敢啓傳曰知道
정조 11년
沈豐之啓曰來十一日朝參日次矣敢稟傳曰停
정조 11년
沈豐之啓曰來十一日輪對日次矣敢稟傳曰爲之
정조 11년
洪仁浩啓曰注書金孝建病代前假注書李羲觀姑令仍察何如傳曰允
정조 11년
洪仁浩啓曰訓鍊大將李敬懋以本營習陣明日出去矣兼帶右捕將命召及大將牌傳令牌何以爲之敢稟傳曰仍牌往來
정조 11년
兵曹口傳政事以洪和輔爲御營中軍
정조 11년
以全羅監司狀啓綿農告歉殆無彼此之殊過路形止更爲馳啓事傳于曺允大曰觀於此狀辭綿農之一般可以知之向日本司草記批答有量宜分等之命而如難强別何拘代捧之夥然須悉此意俾小民無白徵之患湖西亦以此意知悉如是之後分傃不均所謂量宜者如或斑駁此則罪在道伯竝須惕念之意令廟堂申飭行會
정조 11년
趙衍德以弘文館言啓曰本館下番無他推移之員不得已以上番姑降入直之意敢啓傳曰知道
정조 11년
沈豐之以奉常寺都提調意啓曰東籍親耕田所種稻打作則所出爲三石豆打作則所出爲十三斗太打作則所出爲一石六斗皮唐黍打作則所出爲二石之意敢啓傳曰知道
정조 11년
南鶴聞以賑恤廳言啓曰文禧廟享官以下員役及孝昌墓守侍墓官以下員役等書啓單子判付據米木依數分給後別單書入之意敢啓傳曰知道
정조 11년
洪仁浩以刑曹言啓曰昨日動駕時南部居閑良李得性擊錚於衛外故取考其原情則以爲渠祖萬興英宗朝潛邸時以陪吏奉行眞宗大王在邸時己亥渠之祖母奉乳九朔辛丑又爲奉乳於和順翁主其父其兄荐蒙國恩莫非踰分而渠之祖母身故後不過十年喪敗貧窮幾至行乞追憶舊蔭連次上言今三月又爲天聽至有閣門待令事奉承傳敎此實莫大之恩典而見方祖母神主未免暴露老母貧病朝暮塡壑伏乞特垂優恤之典得以保生之地云矣今此得性之呼籲雖未詳其本事之果如其言然旣有閤門待令之敎則在渠道理固當感激退伏恭俟處分而非分干恩屢煩天聽揆以民習誠極無嚴原情內辭緣置之何如傳曰允旣命待令則待令而已焉敢以上言與擊錚無難瀆聽乎民習無嚴極爲痛駭自本曹參酌科罪待令之後宜卽警咳而迄至屢朝無皁白此蓋掖庭署所管則司謁輩必嫌其不與賄貨故欲掩置之故渠輩所爲尤萬萬痛駭其時司謁卿其捉來嚴査各別重治以示重其事杜後弊之意大抵本事所重在焉雖不關於外庭旣聞之後理當顧念未知品族之如何奉祀人先令賑廳給食米斗退送可也
정조 11년
洪仁浩以刑曹言啓曰昨日動駕時咸鏡道北靑居幼學洪祥夏擊錚於衛外故取考其原情則以爲大抵北道山多野窄起墾至貴生計至薄而咸興洪原北靑三邑地界相連其間有頭山蔓延百里而洪原廣興蓭北距龍門舊基十里頭無寺北距東精洞十里頭無寺東距德洞三里許而龍門寺舊基東精洞等三庫自古空閑之地元無干涉於寺刹故向於庚子無土無家之民構屋起將爲奠居不意頭無寺僧徒等敢生全呑百里之計締結官屬百計沮戲五十餘戶盡爲驅逐使不得接跡世豈有如許變怪乎僧與民一般而無主空閑之地許民耕食乃是法典而官屬輩惟聽僧徒厚賂之囑右袒扶護故昨年往訴巡營則摘奸後燭其奸狀僧徒及三公兄捉來嚴明白定界彼此無冤矣僧徒輩不有營決其所作俑又復如前男負女戴痛哭四散依接無所伏乞亟令本道頭無廣興等寺柴場依量案尺量柴場外僧徒等濫占處許民耕食使遐土之民以爲保生之地云矣大抵咸鏡一道之內地多閑曠土最膏沃不糞不耘載實載穫而開野者絶少雪霜焉早加民有還散之勢村無成聚之望者在在皆然非今斯今今者三邑界百里地五十餘戶奠居之說以渠一偏之言有不可遽然聽理而今此呼籲又犯四件外濫屑之罪分付該道道臣關問三邑摘奸形止果有流入之民見逐之冤則從公決處各令安接嚴禁法外橫侵之弊俾無空地陳棄之患而如或事歸誣罔敢煩天聽則祥夏罪狀猥濫之外各別嚴繩以懲遐土頑民之意一體知委何如傳曰卿曹草記跋語極是以此行會該道使卽査決形止狀聞事分付可也
정조 11년
洪仁浩以刑曹言啓曰昨日動駕時都下冶匠鄭大云等擊錚於衛外故取考其原情則以爲渠等五百餘名匠手設爐作業上奉國役下資生計故自戶曹預爲給價貿取鐵物以備朝家經用而壬子癸丑年間閑雜人等始創破鐵廛中間忌其破字變作雜鐵廛本署市案中中方鐵名色挾書暗錄而大抵中方鐵卽以薪鐵京外冶匠等吹鍊打成轉相買賣故各處商賈輸來旅客主人家則渠等買取而打造成器或賣民間或賣廛人矣千萬意外自上年十月敢生客反爲主之計中方鐵謂以渠等物種勒稱亂廛其所侵困不有餘地故不勝至冤冒死天聽以其四件之外狀頭定配而蒙宥本事則冶匠廛人以通共買賣之意處決矣廛人欲爲專利如前橫侵故再次天聽狀頭又爲定配於遂安本訟則亦爲依前處決而廛人等不有處決京外鐵物都庫專利使渠輩手造之物不得散賣於民間廛人脅以減價僅以折半勤買榷利而渠等若有散賣之事則稱以亂廛惟意毆打勒奪物種使不得奠保故一朝失業妻孥呼飢伏乞俯憐渠等無告冤狀中方鐵及手造之物通共買賣事亟令備局成節目永久遵行各守其業俾勿更鬧云矣取考平市署市案則雜鐵成廛在於已去丙戌初則只賣破鐵壬申以鎻鑰鎌子添錄而已所謂中方鐵則門內外兩廛載錄之下分明以異書有印後冒錄之跡而自昨年始爲起訟必欲榷賣而專利冶匠輩失業稱冤固無足怪前後京兆及臣曹相訟皆以分半貿用均利資生決給矣今因落訟於該署又復撤業呼訴廼至三朔之久而終又上煩天聽藉曰冤屈呼聚竝起務欲角勝者在民習誠萬萬痛駭又是四件之外作頭人鄭大云猥濫之罪自臣曹照法嚴勘至於本事則起訟經年都下冶爐撤廢已久搢紳之間果不無異同之論而其所立落亦隨以各殊今者臣等雖欲從所見決折而又未必其得其情實永息紛鬧令備局會議于貢市堂上該署提調論理稟處何如傳曰前此每以猥濫決配矣向於行幸時見其上言姑爲留中欲令査處觀此草記卿等論理分析瞭如指掌不必更令會議況所謂中方鐵名色以異書印後冒錄卿等之所目見則此何等公案且以事理言之冶匠輩之效力於國役相資於日用豈比注比外無分雜廛乎幻改市案之罪固有當律訟理曲直隨亦立決前決所謂分半均利一款自在勿施之科冶匠等依前資生事分付民俗奸濫致此紛紜登聞之後不可仍置昨年起訟時該廛人頭目自卿曹査出照律定配以懲頑濫之習可也
정조 11년
洪仁浩以刑曹言啓曰昨日動駕時慶尙道東萊居良人黃致伯金銀馥等擊錚於衛外故取考其原情則以爲釜山前前僉使李運祥在任時小通事載炭未給代錢山在炭庫在炭不足錢新造戰船元不足錢雜費錢軍丁磨勘債鬱陵島格軍代錢新造戰船鐵物價錢合四百五十三兩零重記中懸註至於還上米二十二石價熊川縣炭布價戰船所用熟麻乼價合一百十五兩零該監色等名下借名交代前僉使閔百恒在任時柴炭措備錢東萊府支待錢兵庫錢月課錢還上米七十石價皮牟三十五石價戰船熟麻乼價山在炭價還上太八石價合錢一千八百九十六兩零內四百兩先捧二百兩給于新僉使尹範行家其餘歸於八九朔食貰之費而閔百恒賣家賣庄方欲收殺至於李運祥家稱以身故其兄運昌其子性林皆曰不知云而第有切冤者防留結錢及土卒等未給代錢合千餘兩擧皆前前僉使柳光璧所當之物而光璧到配本鎭欲掩其跡四百二十一兩謂以前僉使李運祥交遞之間當給不給橫徵於其時監色渠之父等處嚴囚渠等之母日加杖督難免刑死之境大抵光璧在任時防卒給代錢留結錢炭價合錢一千六百四十二兩零盡歸私橐而重記中以小通事等虛錄炭價錢巧作名色懸錄冊子而歸時僉使尹範行則偏聽柳光璧之言猛杖酷刑作孼橫徵鄕曲飢民不能奠居乞加採納以杜橫侵之弊云矣無論其父被徵之冤否其母滯囚之眞假兩漢之父旣是該鎭僉使前後在任時將校與色吏則以校吏而搆揑官長縱子呼籲臚列侵辱罔有餘地嶺俗雖曰不古頑悖豈至此極其罪狀不可不痛繩押送于該道道臣處使之照律嚴處本事則旣已現露亦係不法所當一番行査而取考大典通編訴冤條曰品官吏民告其觀察使守令者竝勿受旁照此文原情內辭緣勿施何如傳曰如是論理甚是依此施行事分付可也
정조 11년
刑曹啓目擊錚罪人柳烜原情云云向前柳烜依先朝受敎爲先放送是白在果所供如此上裁何如啓卿等論理議處爲良如敎又啓目擊錚罪人鄭一勝原情云云向前鄭一勝依先朝受爲先放送是白在果所供如此上裁何如啓議處爲良如敎又啓目擊錚罪人金召史原情云云向前金召史依先朝受敎爲先放送是白在果所供如此上裁何如啓一邊上言雖難取信士庶元無步數主客自可互判分付山在官勿拘前決各令嚴飭守護俾勿前起鬧事行會該道爲良如敎
정조 11년
丁未九月初八日辰時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰承旨與左副承旨近不坐直事甚可駭此後連爲坐直可也命讀公事仍書判付訖命退承史以次退出
정조 11년
丁未九月初八日二更四點上御重熙堂右副承旨入侍時右副承旨洪仁浩假注書李羲觀記事官李相璜金祖淳以次進伏訖命書刑曹回啓判付仁浩書訖命書榻敎曰惠慶宮進服加減歸脾湯十貼製入命退承史以次退出
정조 11년
曺允大啓曰大司憲鄭好仁未肅拜執義宋銓掌令嚴思憲持平崔守忱吳翼煥呈辭掌令李顯靖在外監察茶時之意敢啓傳曰知道
정조 11년
以禁衛營習陣單子傳于曺允大曰豈必番番爲之乎置之
정조 11년
以黃海監司狀啓李言昌遠地定配朴師儼流三千里定配事傳于洪仁浩曰遠配與流三千里律名自有輕重且先手者李言昌也誣人者亦言昌也兩隻之竝令嚴治旣出禁止之意且朴師儼當初所謂疏陳之計決知非公憤故也然於今番事勘罪言昌置重典師儼置次律然後可以懲頑而毖後後莫敢先起鬧卿之處決未知爲當言昌仍其配所以流罪改錄師儼亦仍其配所以定配改錄事回諭議律不審難免其責卿則更爲推考事回諭
정조 11년
南鶴聞以賑恤廳言啓曰刑曹草記南部居閑良李得性擊錚原情批旨內傳曰允旣命待令則待令而已焉敢以上言與擊錚無難瀆聽乎民習無嚴極爲痛駭自本曹參酌科罪待令之後宜卽警咳而迄至屢朔尙無皁白此蓋掖庭署所管則司謁輩必嫌其不與賄貨故欲掩置之故渠輩所爲尤萬萬痛駭其時司謁卿其捉來嚴査各別重治以示重其事杜後弊之義大抵本事所重在焉雖不關於外廷旣聞之後理當顧念未知品族之如何奉祀人先令賑廳給食物米斗退送可也事命下矣依下敎奉祀人李得性處米七斗題給之意敢啓傳曰知道
정조 11년
洪仁浩以左右捕盜廳言啓曰本廳囚推罪人申萬大等査事今日內究竟以聞事命下矣臣等待罪見職以後取考前後文案昨又齊會一處或按招盤詰或引問隱情反覆究覈以至今日擊錚本犯外期得掛書端緖而申萬大尹弼壽等所供一如前招極口發明抵死牢諱不惟平問之下有難得情納招之際察其辭色對質之時參以言貌則萬大之構誣舊帥歸之納賂罔測之科至徹天聽弼壽之暗地捧價製給大關風敎之書助成變怪者俱極萬萬痛惋而蓋此投書之擧恐非渠輩所犯故今方別加譏詗期於斯得而第伏念申萬大尹弼壽兩囚似不當一向滯囚或致徑斃移送秋曹勘以當律余今孫余孟孫兄弟俱以萬大之姨從今孫之數朔許接孟孫之京鄕追隨者亦甚可駭竝移法司照勘金福來崔景麟兩漢當初逮捕雖出於靡不用極之意而別無可罪之端竝放送何如傳曰允申萬大之構誣舊帥自有當律可謂罔赦之犯而尹弼壽之捧價製給亦極痛駭外面驟看弼壽別無更問之端細究之則行査命下之時不先不後投書闖出此可疑也製給原情何患無其說而下語也遣辭也決非萬大之所生意弼壽之所自辦此又可疑也萬大弼壽處何不以受囑於何人與議於何處委折箇箇嚴問期於究竟乎藉使原情眞箇出於弼壽之手命意則亦非如渠下流所能運用者似此違端更加嚴覈萬大則當以其法處之弼壽則亦當待其現出之端緖次第處斷則投書査事安知不因此究得設或不然自此事先爲究竟投書事勿拘歲月緩緩寬限畢竟豈無妙理此乃虛虛實實之意也若此則査事足云就緖獄體亦可出場卿等以此知悉擧行可也
정조 11년
洪仁浩以刑曹言啓曰因冶匠鄭大云擊錚曹草記批旨內幻改市案之罪固有當律訟理曲直隨亦立決前決所謂分半均利一款自在勿施之科冶匠等依前資生事分付民俗奸濫致此紛紜登聞之後不可仍置昨年起訟時該廛人頭目自卿曹査出照律定配以懲頑濫之習事命下矣謹以傳敎內辭意冶匠等處安業資生之意詳細曉諭取考律文則大明律增減官文書條有曰凡增減官文書者杖六十大典通編聽理條有曰非理立訟者杖一百流三千里名例云二罪俱發以重者論雜鐵廛起訟時頭目金德起從重論杖一百流三千里定配於平安道肅川府卽爲押送之意敢啓傳曰知道
정조 11년
洪仁浩以刑曹言啓曰因李得性擊錚曹草記批旨內旣命待令則待令而已焉敢以上言與擊錚無難瀆聽乎民習無嚴極爲痛駭自本曹參酌科罪待令之後宜卽警咳而迄至屢朔尙無皁白此蓋掖庭署所管則司謁輩必嫌其不與賄貨姑欲掩置之故渠輩所爲尤萬萬痛駭其時司謁卿其捉來嚴査各別重治以示重其事杜後弊之義事命下矣取考律文則大明律不應爲條有曰凡不應得爲而爲之者笞四十李得性依此律參酌科罪前司謁林益炫捉來査問則以爲得性本是貧窮丐乞之類實無賄貨之可論至於掩置事其時惶猥不敢煩稟以至于今云大明律事應奏不奏條有曰若事應奏而不奏者杖八十林益炫依此律勘處之意敢啓傳曰知道
정조 11년
丁未九月初九日巳時上御重熙堂左承旨入侍時左承旨趙衍德假注書趙台榮記事官尹行任金祖淳原任直提學徐有防朴祐源檢校直閣徐鼎修原任直閣鄭東浚徐龍輔以次進伏訖上曰都承旨二直提學直閣入侍賤臣承命出與兼都承旨沈豐之二直提學李秉模檢校直閣鄭大容偕入進伏上曰今日卽九日也適有盤果特召卿等耳仍命宣醞豐之以次跪飮訖有防曰今秋行幸時因平安道居金國柱擊錚原情自臣營捧供馳啓矣有旨內旣有準捧之命則如是延拖者極爲駭然不可以所訴之猥越仍而置之卿其捉囚應捧人準給後勘律放送事下敎故同應捧人前肅川府使李杞齡事知奴子嚴囚督捧而其子前郡守李燁議送內丙丁兩年前勅時有勅需錢未收殺者而及其遞歸不可不充上以錢以米沒數準報則此非渠父所可知者云誠如其言金國柱之今又鳴冤自歸誣罔而一邊之言亦難準信事係他道自臣營無以覈得上項金國柱及李燁事知奴子下送該道監營使之査實決處何如上曰依爲之出擧條命退諸臣以次退出
정조 11년
丁未九月初九日酉時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命仁浩讀公事仍命書判付訖命退承史以次退出
정조 11년
兼都承旨沈豐之坐左承旨趙衍德坐右承旨朴天衡坐左副承旨曺允大坐直右副承旨洪仁浩坐同副承旨南鶴聞坐直注書金孝建病一員未差假注書李羲觀仕直趙台榮仕事變假注書金膺著仕
정조 11년
曺允大啓曰備邊司郞廳來言今日賓廳日次而無時急稟定事不得來會云矣敢啓傳曰午後來會
정조 11년
傳于曺允大曰大臣備局堂上引見
정조 11년
有政吏批判書吳載純進參判李秉模內閣進參議李集斗式暇右承旨朴天衡進以尹翊東爲校理徐配修爲副校理沈能翼爲修撰韓用龜爲副修撰魚錫定爲右尹金魯永爲刑曹參議金鍾正爲判義禁鄭述祚爲知義禁申大羽爲東部都事姜儐爲廣興奉事李𡊠爲司饔提調李在學爲掌樂提調鄭萬始爲中學敎授李書九爲西學敎授李允迪爲律學敎授學正單金致正李益烈學錄單安重默學諭單劉師坪工曹正郞成三省復官爵事承傳左尹崔鎭海贈兵判例兼知事崔東岳考通德郞沈尙奎贈戶參例兼全羅兵使沈考左尹魚錫定右尹朴祐源兵批判書鄭昌順參判黃昇源病參議柳誼入直進參知李祖源病左副承旨曺允大進副司直洪文泳副司果康晉三
정조 11년
沈豐之以弘文館言啓曰本館下番姑降入直事甚未安今日政新除授玉堂待下批竝卽牌招以爲推移入直之地何如傳曰允
정조 11년
以御營廳習陣單子傳于洪仁浩曰後日次爲之
정조 11년
以摠戎使狀啓壬寅丙午停退條爲先收捧事傳于曺允大曰今年畿農異於所料糴政之新舊竝督方以爲慮軍餉體重雖難闊狹壬寅丙午兩年條一時俱徵民情必有難支之歎只以丙午條分數徵捧事回諭
정조 11년
洪仁浩以刑曹言啓曰因左右捕盜廳啓辭罪人申萬大姨從余今孫余孟孫移送法司照勘事命下矣萬大罪狀雖未究竟當初擊錚旣犯誣告舊帥之罪而今孫等以其至親知機藏匿追隨京鄕當以此勘罪矣取考律文則大典通編訴冤條曰品官吏民誣告其觀察使守令者杖一百流三千里大明律知情藏匿罪人條凡知人犯罪事發而藏匿在家不行捕告者減罪人罪一等其輾轉相送而隱匿罪人知情者皆坐名例云三流同爲一減依此律余今孫余孟孫等杖一百流三千里罪減一等各杖一百徒三年照律余今孫原春道淮陽府余孟孫黃海道信川郡竝定配所卽爲押送之意敢啓傳曰知道
정조 11년
奎章閣直提學李秉模疏曰伏以臣伏奉俄下本閣備忘記惶霣罔措不知所喩豚魚雖迷木石雖頑前後誨飭之下庶可以感動警惕而乃反迷頑轉甚甘犯大戾有臣如此將焉用哉凡係御筆模寫之節自初擧行臣實爲之則知委關飭皆臣之職也兩僚雖自引罪罪專在臣無可推諉尙敢泯默而已乎非不知瀆擾之罪上添罪而冒沒仰控於慈覆之天伏乞聖明亟降威罰以存國綱以安賤分不勝幸甚答曰省疏具悉下寮之失卿其勿辭行公
정조 11년
奎章閣直閣鄭大容待敎尹行任等疏曰伏以御筆陪奉事體莫重而臣等愚迷疎忽漫不省察旣未能先期知委於陪往差員又未能按例關飭於所經各邑以致擧行之臨時窘束事事顚錯惶隕震懍罪合萬死聖度天大曲加包容定配之命只及於該吏臣等何敢以倖逭爲幸委罪下吏而晏然自居乎玆敢冒死聯章徑出禁扃伏之聖慈亟降郵罰以存國綱以安賤分不勝幸甚答曰省疏具悉罪在下吏意在不屑爾等察職
정조 11년
丁未九月初十日午時上御熙政堂大臣備局堂上引見入侍時左議政李在協右議政兪彦鎬左參贊金魯鎭戶曹判書徐有隣行副司直徐有寧禮曹判書金履素刑曹判書尹蓍東兼都承旨沈豐之開城留守閔鍾顯行副司直李敬懋刑曹參判金文淳行副司直徐有大蔡弘履漢城左尹朴祐源行副司直金持默校理李鼎德左副承旨曺允大假注書李羲觀事變假注書金膺著記事官李相璜金祖淳以次進伏訖在協曰秋氣甚冷聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣在協曰産室設廳期日漸近臣等之區區慶忭何以盡達而第以日子之稍遠猶不勝紆鬱之下情矣中宮殿諸節一向平順耶上曰連得安過矣在協曰此東萊府使李敬一狀啓也以爲接倭館大廳營建歲久棟桷傾仄方營重修之際出使譯官金健瑞自願改建辦出私錢一千四百餘兩正廳三十五間重創蓋瓦南北大門及公須家馬廐合二十六間或新材改建或仍舊修築四面墻垣周廻一百五十把亦爲新築改瓦取考謄錄則在前倭館修理時任譯輩貸出公貨取其餘剩擔當營建則有加資酬勞之典今此金健瑞捐財自當不煩官民五朔勤勞一新重建其在激勸之道似有論賞之典而事係干恩不敢仰請玆將修改實狀敢此馳啓請令廟堂稟處矣在前譯官私財營建之類雖多加資之例而不必自廟堂論賞令司譯院稟處何如上曰令司譯院考例稟處可也出擧條上曰摠戎使狀啓壬寅丙午兩年條軍餉俱請準捧兩年停退條數爻爲幾何有寧曰壬寅條爲三千餘石丙午條爲七千餘石矣上曰兩年條之一時竝徵民力似難支吾予意則不如使民專力於最近一年條之爲得也在協曰壬寅條猶屬稍遠而丙午條則似不可不盡捧矣上命書狀啓回諭允大書訖上敎有寧曰回諭中分數二字卿將如何奉行乎本道今年雖無尤甚邑各邑中亦必有被災之面此等處不可不量宜減數以紓民力回諭中用分數二字正以此也須與道伯相議善處可也若能捧得折半亦可謂善收殺矣有寧曰本營軍餉本爲五萬餘石而目今見存只二萬餘石元數旣少又爲折半分留故每年耗條不過千餘石本營將士支放專靠耗條而每致新舊不相繼之患且今北漢之城堞公廨倉舍無一完全處至於行宮則所重有在事體自別而譜冊奉安處雨潦滲濕至有油芚蓋覆之擧此則不可不汲汲修改故臣方略略經始而物力初無出處不得不就本營留庫條中假貸用之來頭亦無充報之路目下渴悶有不勝言矣年前戶曹貸用本廳米八千餘石而如欲自京司責其還償則似無其路臣之愚見若以關西小米償給庶可爲目下藉手之道故敢此仰達矣上曰近來摠廳用度名色漸多若能於此節損則豈至於此乎且以耗條言之一年千餘石苟能節用留儲二十年之後可爲二萬石節損之效必如是矣卿須以此爲救弊之策可也至於關西小米取用事金判府事嘗陳達防塞似難遷動矣有寧曰此則非公然取用也乃是自戶曹還償者矣上曰大臣之意何如在協曰戶曹經用每年不能自給恐無以還償矣彦鎬曰用度節損誠爲要務而此則久遠之後乃見其效本廳之目下所需雖似切迫而以今經用朝家實無充給之道至於關西小米則每有小小事爲有司之臣輒擧此爲請關西小米亦幾何而無餘乎上曰若以添餉區劃則何如有寧曰守禦廳嘗得添餉二千石而小臣則不敢爲請得之計矣然而北漢凡百視南漢不及又遠矣上曰修改一款姑先措置而從後更議宜矣履素曰七月祈晴祭後報謝祭有待秋成擇日擧行之命矣問于日官則今十二日爲吉云以此日擧行何如上曰依爲之出擧條上曰卿等因領相之不參次對而不欲稟事領相豈不以爲不安乎卿等事可謂過矣彦鎬曰雖或有未及稟處之事而領相始旣與聞臣等有不得徑定可否而仰稟矣上敎蓍東曰今番氷契事冶匠事卿可謂善決矣冶匠則渠輩必有冤抑之端故雖被再次定配之罰而又有今番擊錚之擧日前處決於渠輩可謂善政矣氷契事則設令班戶不無作弊之端揆以事面終是此勝於彼矣蓍東曰昨日自臣曹招致冶匠頭目輩曉諭以判付辭意則渠輩自刑曹門外張樂出去云其感頌之情可以想得矣在協曰近聞冶匠輩皆毁壚撤業云今番處決實爲善政矣上曰雜鐵廛初名破鐵廛而中間改以雜字云今不可復其舊名乎中方鐵名色之追書市案又在何時耶有隣曰市案所書雖未知的在何時而其爲印後加書則分明矣著東曰雜鐵廛初則只買賣破馬鐵等物中間又許賣鎻鑰鎌子之屬而至於中方鐵則分明是追後添書者矣上曰冶匠輩之效勞於國役相資於日用者多矣使之失利殊非事理有司之臣如是處決誠得宜矣上曰向時禁衛營草記批答卿等見之乎日前守禦使亦以御將事傳敎可以仰認爲言矣大抵戚里與宦侍自古同稱戚里之不可與外朝相關亦與宦侍無異矣予於慈殿慈宮本第豈無顧藉之心而及陷於罪則予亦末如之何至於此家則罪半他人罰必倍之此豈非此家人之十分戒愼處乎向來禁將草記事兩營門之此等相關猶無足怪也而若有大於此等事不當相關處而相關則厥罪當如何哉予之不用戚里已成一副規模金洪兩家亦且不用今若使御將家干預朝政則便與初元政令爲兩截矣豈其可乎丙申以後專任外朝而朝象尙無規模議者必以爲反不如用戚里之時而非但今之戚里不如古之戚里予之不任戚里已成走坂之勢不可變改故也御將自是蔭官寧或生心於通關外朝干預朝政之習而亦不可放過故爲此先事之戒矣在協曰向伏見草記批旨臣等亦豈不知戒飭之聖意哉上曰伊時辭敎予亦自知有過當處但其中賤字非謂其已然也蓋慮其將然也然賤之害則止於其身而不欲賤之害又不知至於何境矣伊日訓將處亦有傳敎禁將則以太卑爲罪訓將則以太高爲罪未知孰優孰劣也蓋驕字卽驕武驕弁之驕字猶是文臣摧抑武臣之例稱而至於沽衒二字則又與驕字有異此等處不可不速改也且丙申以來訓將先生案尤豈非鑑戒處乎在協曰驕字雖文宰猶爲不可況武將乎上敎彦鎬曰九日製科次後始見卿矣卿亦老矣伊日所飮不多而何至過醉乎彦鎬曰小臣飮量本自淺小而伊時暴醉至於失儀尙切惶悚矣上曰醉則醉矣而亦無失儀事矣上曰王大妃殿進御香砂六君子湯自今日依前方限五貼更爲煎入出榻敎上曰中宮殿進御加味達生散五貼製入出榻敎命退諸臣以次退出
정조 11년
丁未九月初十日未時上御重熙堂都承旨與吏曹判書入侍時兼都承旨沈豐之假注書李羲觀記事官李宗烈記注官承膺祚吏曹判書吳載純以次進伏訖上曰俄下內閣備忘記還爲持入賤臣承命出奉備忘記還入進伏上曰備忘記已爲頒布於朝報與否知入賤臣承命出還入進奏曰姑未頒布云矣上曰閣吏定配事自內閣已爲分付於刑曹與否知入賤臣承命出還入進奏曰已爲分付云矣上曰次對諸宰中誰某留在與否知入賤臣承命出還入進奏曰只戶判一人因下敎留待餘人皆已出去矣上曰戶判亦令退去事分付賤臣承命出傳還入進伏上曰吏判先退載純退出上敎豐之曰佛手散三貼明日先爲製入以備臨時之用人蔘亦爲作末封入可也豐之曰人蔘則當以羅蔘作末乎上曰宜用羅蔘而每一錢重作一封限五錢作末封入鹿茸亦不可不預備此亦作末封入可也命退承史以次退出
정조 11년
兼都承旨沈豐之坐左承旨趙衍德坐直右承旨朴天衡坐左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李羲觀仕趙台榮仕直事變假注書金膺著仕
정조 11년
曺允大啓曰摠戎中軍有闕之代今已過限尙不差出事甚未安摠戎使徐有寧依定式推考何如傳曰允
정조 11년
南鶴聞啓曰明日齋宿相値視事頉稟之意敢啓傳曰知道
정조 11년
沈豐之啓曰大司憲鄭好仁未肅拜執義宋銓掌令嚴思憲持平崔守忱吳翼煥呈辭掌令李顯靖在外監察茶時之意敢啓傳曰知道
정조 11년
傳于洪仁浩曰明日出宮門路以協陽門爲之
정조 11년
傳于曺允大曰李判府事晝講同爲入侍
정조 11년
以校理尹翊東修撰沈能翼牌不進罷職傳旨傳于趙衍德曰只推
정조 11년
傳于朴天衡曰左副承旨同副承旨分詣報謝祭受香所奉審摘奸以來
정조 11년
以宣傳官廳今九月朔射會宣傳官申純騎芻沒技別單傳于洪仁浩曰近來本廳五巡全布三巡全布頻有之參下之出六夥然恩典未免屑越因前兵判所奏以出六後陞敍定式而至於騎芻沒技係是單巡雖令賜第似不至太濫射會異於國試已例亦無可據前此只有梁埉堂下資窮後筵稟加資之事此或可倣乎兵判訓禁將各陳意見自兵曹草記事分付
정조 11년
以京畿監司狀啓楊州牧應資漏落人加資一款令該曹稟處事傳于洪仁浩曰應資中落漏人竝令該曹口傳下批有旨卽爲分給事回諭
정조 11년
趙衍德以吏批言啓曰成均館典籍李埦受由過限不上來依例改差何如傳曰允
정조 11년
丁未九月十一日卯時上御熙政堂晝講入侍李判府事同爲入侍時同知事李𡊠特進官蔡弘履參贊官朴天衡侍讀官李鼎德檢討官韓用龜假注書李羲觀記事官李相璜金祖淳宗臣西淸君煋武臣許𡨶判府事李福源以次進伏訖上命開講鼎德進讀中庸自天命之謂性止右第五章上讀新受音訖上曰各陳文義可也鼎德曰道不可須臾離者此道字於日用事物之間無處不有無時不然則必不可暫時離者也至於喜怒哀樂之發是所謂天命之性也發皆中節是所謂率性之道也天地位萬物育是所謂修道之敎也摠而言之蓋不過曰中庸之道也人君體行此道而後乃能盡爲人君之道而不行此道則將無以化民矣我殿下聖德高明動靜云爲之際無不合於此道然近來飢饉荐臻風俗漸頹竊恐殿下於中庸之道猶有所未盡而然歟伏願殿下勿謂已足而益自勉强常有敬畏無時怠忽則於聖德尤有所光明是所區區之望也用龜曰中和位育卽學問之極功聖人之能事而論其工夫則不出於敬之一字戒懼靜時敬也愼獨動時敬也動靜有養則知行兩進而其效至於天地位萬物育矣今我殿下統承堯舜學貫天人凡於政令施措之間動靜云爲之際未見有過不及之差中和位育之功庶幾可致而近日陰陽愆和而以致饑饉之荐仍財用匱竭而莫救生民之困瘁無乃殿下持敬之工夫或有所未至而然歟益懋緝熙之工使動靜無違表裏俱正是臣區區之望也上曰所陳好矣𡊠曰從古帝王之學無出於一中字若所謂允執厥中建中于民者是也而中庸所謂中者天下之大本者亦此意也惟我聖上聖學高明已盡執中之體而克推建中之用凡在臣僚孰不欽仰然而戒懼愼獨之工有不可以晷刻間斷者則凡於喜怒之發政令之施勿以已聖而少或放過無或致過不及之差而自底於聖益聖之美者是臣區區所望也上曰所陳好矣弘履天衡曰玉堂經筵文義已盡之矣臣等無可達者矣上曰同副承旨入侍出榻敎賤臣承命出與南鶴聞偕入進伏福源曰霜氣甚冷聖體若何上曰一樣矣上曰昨日致祭於卿家可謂稀貴事矣福源曰闔門感祝實不知所達且臣拜相之初伏聞先朝嘗有嗟惜先臣之敎向於賜祭傳敎又伏承先朝稱賞先臣之敎先朝恩敎之如此者若非聖上之提敎則賤臣又何以承聞乎兩朝恩渥感結幽明以臣拙辭無以形容其萬一矣上曰致祭時子孫外來見者幾人福源曰一家戚姻若爾人來見朝廷則徐判府及左相來見矣上曰來日當相見先退可也福源退出命書傳敎曰十三日眞殿行祭時齋宿處所依前爲之事分付上曰輪對官入侍出榻敎賤臣承命出與東氷庫別提金哲麟司僕僉正洪述祖司䆃僉正兪漢雋禮賓參奉尹載五掌苑別提金正淳偕入進伏上曰講官先退𡊠等退出上曰輪對官進前哲麟進奏職姓名上問職掌哲麟曰祭享氷丁矣上問遺在哲麟曰四萬二千三百丈矣上問所懷哲麟曰無所懷矣命退哲麟退出述祖進奏職姓名上問職掌述祖曰馬籍色矣上問所懷述祖曰無所懷矣上曰在前嘗有登筵之事乎述祖曰甲辰年以衿川縣監一次登筵矣上曰洪學士子孫今有幾人述祖曰七代只有小臣一身及子息二人十五寸內更無他人矣上曰十五寸外人居於何處述祖曰十五寸外卽小臣之本生家而居於順興矣上曰向時爲初仕者何人述祖曰卽小臣之子也上曰曾經守令爲幾處述祖曰義興榮川長城衿川善山矣上曰三學士子孫爾家最孤單矣三學士祭日三家子孫通融往參云然乎述祖曰祭日則或値有故有不得往參之時而歲時則不敢闕矣上曰世級寢遠此等事易致廢閣若永久不廢不惟於三家爲美事其在世敎亦必有益矣洪學士所居家舍在何處述祖曰考之文跡則謂在東村而今不知其處矣上曰尹學士家先朝嘗命贖還而吳學士家亦在何處云耶述祖曰此亦未聞其在何處矣命退述祖退出漢雋進奏職姓名上問職掌漢雋曰無職掌矣上問所懷漢雋曰無所懷矣命退漢雋退出載五進奏職姓名上問職掌載五曰無職掌矣上問所懷載五曰無所懷矣命退載五退出正淳進奏職姓名上問職掌正淳曰生果色矣上問所懷正淳曰無所懷矣命退正淳退出仍命退承史以次退出
정조 11년
丁未九月十一日辰時上御重熙堂都承旨左承旨入侍時兼都承旨沈豐之左承旨趙衍德假注書趙台榮記事官李相璜金祖淳以次進伏訖上敎豐之曰湯劑監煎以入乎豐之曰姑未煎入矣上曰先退監煎可也命讀公事仍書判付訖命退承史以次退出
정조 11년
兼都承旨沈豐之齋宿左承旨趙衍德齋直右承旨朴天衡齋宿左副承旨曺允大齋直右副承旨洪仁浩齋宿同副承旨南鶴聞齋宿注書金孝建齋宿一員未差假注書趙台榮齋直事變假注書金膺著仕
정조 11년
上詣樆文院入堂內後內閣政院玉堂藥房口傳問安答曰知道
정조 11년
曺允大啓曰明日眞殿行祭相値視事頉稟之意敢啓傳曰知道
정조 11년
南鶴聞啓曰大司憲鄭好仁未肅拜執義宋銓掌令嚴思憲持平崔守忱吳翼煥呈辭掌令李顯靖在外監察茶時之意敢啓傳曰知道
정조 11년
曺允大以都摠府言啓曰今日入直內三廳武兼禁軍及軍兵等當爲中日習射而樆文院齋宿相値不得爲之之意敢啓傳曰知道
정조 11년
南鶴聞啓曰禁衛營將官來言今日本營軍兵日次私習云矣敢啓傳曰知道
정조 11년
南鶴聞啓曰御營廳將官來言今日本廳軍兵日次私習云矣敢啓傳曰知道
정조 11년
曺允大啓曰摠戎使徐有寧禁衛大將徐有大以東南關王廟獻官受香出去矣徐有寧所授密符徐有大所授命召來請還納何以爲之敢稟傳曰仍佩往來
정조 11년
曺允大啓曰摠戒使禁衛大將仍佩往來事命下矣將兵之任不可無一刻總察之人何以爲之敢稟傳曰禁將則訓將兼察摠戎使則守禦使兼察牌招聽傳敎
정조 11년
曺允大以訓鍊都監言啓曰本局把摠李漢棟身病甚重勢難察任改差何如傳曰允
정조 11년
吏曹判書吳載純疏曰伏以臣以衰朽無似冒據匪分重任政注之間前後僨誤非止一二居常惶恧靡所措躬而又於昨日政右尹末擬有不審做錯之失以致大僚囚禁該吏之擧臣之不職之罪於是益著矣臣於頃日承命問于大臣以通政中二人陞擬于亞卿之望而其後右尹之作闕也臣問諸搢紳之言當初陞擬之窠出則以前日未受點之人更爲擬入例也苟有已例已例不用則亦有乖於銓格故不復疑難率爾擬入矣夫陞擢重事也臣只憑傳說而不能詳稽政案舊例而爲之自陷於顚錯之科莫非臣昏謬疎率之致臣何敢仍冒於職次乎玆敢露章自列仰瀆崇嚴之聽伏乞聖慈亟賜鐫削仍加重勘以爲人臣溺職者之戒焉臣無任屛營祈懇之至答曰省疏具悉卿其勿辭行公
정조 11년
都摠管鄭述祚疏曰伏以臣本以癃廢之賤品濫蒙覆幬之洪造邇來三四年間踰衮之褒匪分之職無非不敢當之恩而日昨輦路召接之命又出夢想之外俯念疾病之轉痼曲示私懇之將副天語鄭重德意隆厚萬目環瞻百僚聳聽陞擢之敎又及此際臣驚遑罔措逃遁不得雖已肅命而至於拜止於再特諒筋力之不逮趨哭魂宮曲軫人情之悲冤此乃諸臣之所未嘗得者而獨於臣偏萃焉苟非聖明天地於臣父母於臣則豈有如此之殊恩隆渥哉第以冥升有懼過福爲災方切集木之憂只思循墻之圖而金吾新除節次推遷上旣憫衰而不欲終棄臣方求退而反復媒進實非朝家難愼之義亦乖賤臣自靖之道玆暴肝膈之懇仰瀆宸嚴之聽伏乞將臣職秩亟命收還以重官方以安私分不勝幸甚臣無任屛營祈懇之至答曰省疏具悉卿其勿辭行公
정조 11년
丁未九月十二日辰時上詣摛文院齋宿入侍時兼都承旨沈豐之左承旨趙衍德右承旨朴天衡左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳直提學李秉模檢校直閣鄭大容待敎尹行任以次隨駕上具翼善冠衮龍袍乘輿出協陽門詣摛文院降輿陞座命書傳敎曰時原任大臣入侍賤臣承命出與領議政金致仁判府事徐命善李福源金熤左議政李在協右議政兪彦鎬偕入進伏致仁等曰移次勞動聖體若何上曰一樣矣領相自經日前擧動時參班後所患添劇云今果如何致仁曰尙未快可矣上曰李判府事宴席卿等誰果進參耶命善曰獨左相進去矣致仁曰日昨政亞尹望未有下敎而遽以頃日陞擬之人擬入此前所未聞之事也卿宰陞品事體何如而謂以前望有若循例備擬者未知有何所據也銓曹事未免大錯不可以事過而置之伊日赴政政官從重推考何如上曰依爲之出擧條上曰卞觀海丁希泰醫術何如云耶致仁曰聞甚精明云矣上曰向聞領敦寧言李命運醫術極爲詳明云果何如致仁曰臣姑未聞矣致仁曰産室雖未設廳時時診候以察動靜宜矣上曰審愼之道在於醫官而實難其人捲草官今當差出而尤無可合人矣命善曰吏判政可合矣上曰卿等中誰果偕老耶致仁曰金判府事偕老矣上敎熤曰卿於兄弟間如儒者云聞甚可貴矣命善曰此大臣之兄居家爲嚴父兄云矣上曰向日上言中書院請建極猥濫矣致仁曰極爲駭然矣熤曰成三問河緯地所居遺基皆許建祠則今於懷德縣請建書院不可一例防塞矣上曰領相之不許請建豈或致敬不足而然耶上曰前北伯何當入來耶徐有隣曰今日入來云矣命大臣先退命仁浩書傳敎曰十四日孝昌墓遣官攝祭初獻官曾經輔養官中爲之宜嬪宮墓遣都尉致祭以此分付又命書傳敎曰傳香承旨分詣受香所奉審摘奸以來又命書傳敎曰前北伯留待又命書傳敎曰殿座時及齋殿與小次雖於降帳之後無異殿座承宣之凡有奏事皆直達自是常式今日以院隷請承宣色事未前有不可無飭此等易行之事如是做錯當該承旨爲先從重推考都承旨亦爲推考衍德曰新除授判義禁金鍾正際拜後過三日不爲出肅依定式推考警責仍卽牌招察任何如上曰依爲之出擧條命書傳敎曰前北伯入侍鄭民始進伏上曰隔歲見卿矣民始曰周歲後今始登筵矣上曰卿從北道來有何民瘼之可聞耶民始曰不無一二民弊之可革者而大抵北關夐遠多有王化不及處是可悶也此無他前後爲道伯者不善宣布德意以盡對揚之道故民心轉益頑蠢不知王化之爲如何此實道臣之罪也上曰今番四處立碑事何如民始曰其在瞻聆亦爲聳動之一助矣上曰卿之出去後事端多出矣民始曰趙時偉事臣切痛惋故向者辭疏中略陳聲討之意矣民始曰釋王寺旣奉御製御筆所重自別又是道內中大刹而僧徒中無統領故不能修補寺刹募入僧徒漸至殘敗之境今方別般經紀俾爲復舊之道而不可無統領之人咸興歸州寺有道內都僧統故僧統名號及印信已爲移給於釋玉寺使之主管道內僧徒以爲檢察之地而至於歸州寺則雖是聖址守護之地乃是小刹若置本寺僧統則亦足以句檢守護歸州寺僧統印一顆令該曹造給而旣奪前日之印又徵鑄成之費則渠輩亦當稱冤自朝家特爲造給似好故敢此仰達矣上曰依爲之出擧條民始曰今年雨水屢次暴霔覆沙浦落之患無邑不然多有永無田形處而本道災政不甚別白易致白徵之弊故臣於經潦後使各邑守令今年永災處詳細摘奸牒報矣邑報纔到臣卽遞歸雖未及査正而摠計邑報元田畓被災者不過百餘結旣知其永災而不爲許頉則殊非仰體朝家軫恤之德意且諸邑中或有每式年査得新起及續田之陞元者以充元摠而除其永災之規今亦依此例使各其邑査得新起及可以陞元者以充今年永災則在公家別無所失在小民可蒙實惠令道臣更加査實狀聞許頉後依此擧行似好故敢此仰達矣上曰依爲之出擧條民始曰利城地狹民少道內中最殘邑如此之故民役最苦而其中尤以爲難支者卽撥役也一境之內有三撥而以民結輪回守番故一年所費米粟合爲五百餘石若無變通民將不堪自本縣距北靑爲百里而兩邑之境各置一撥故利城之受弊如此道內各撥所多有五十里一撥者北靑利城邑內旣各有撥所而居山驛店兩邑相距皆爲五十里今以北靑境大峴撥所移置於居山而罷利城羅下之撥則於北靑別無所損在利城可謂大益而其於傳替之道亦無所妨故敢此仰達矣上曰依爲之出擧條民始曰凡立後者必呈禮曹啓下立案而遐鄕之人旣不知禮法不暇於上來或有呈營邑立旨者或有私自繼後者此已萬萬駭然而至於北關僻遠之地倫紀不明如此之弊比他尤甚至若財産稍裕之家則遠近族黨爭願爲後以此爭訟者間多有之傷風敗俗莫甚於此不可無別般變通自今以後如有不得已立後者具由來告於本邑本邑以此轉報於道臣則道臣每於歲末枚擧狀聞自該曹覆啓知委如老人加資之例而嚴禁其私自繼承則其在正倫彝綏遠方之道似爲得宜至於該曹立案例納則遠方之人亦難如例責徵特減其半自本道監營都捧上送該曹則亦似便好故敢此仰達矣上曰依爲之出擧條命民始先退日暮允大跪告環衛軍兵懸燈取稟上曰知道酌獻禮時至上乘輿出樆文院詣端暉門內降輿入璿源殿敎曰大臣都尉入來參班事分付賤臣承命出傳上就板位行四拜禮仍詣殿內三上香行禮如儀祭畢命大臣入就殿內奉審御容訖命先退小頃上出端暉門乘輿由仁政門入協陽門還內諸臣退出
정조 11년
兼都承旨沈豐之坐左承旨趙衍德坐直右承旨朴天衡坐左副承旨曺允大坐直右副承旨洪仁浩奉命出去同副承旨南鶴聞坐注書金孝建病一員未差假注書李羲觀仕趙台榮仕直事變假注書金膺著仕
정조 11년
朴天衡啓曰大司憲鄭好仁未肅拜執義宋銓掌令嚴思憲持平崔守忱吳翼煥呈辭掌令李顯靖在外監察茶時之意敢啓傳曰知道
정조 11년
趙衍德啓曰明日孝昌墓攝祭祭文當爲製進藝文提學徐有隣卽爲牌招何如傳曰允
정조 11년
傳于沈豐之曰藝文提學持祭文草入侍
정조 11년
以原春監司狀啓罪人鎭協依鎭翼例一體爲奴事傳于曺允大曰依狀請施行事回諭
정조 11년
曺允大以左右捕盜廳言啓曰依傳敎本廳囚推罪人申萬大尹弼壽兩漢更加逐條發問目反覆究問而一如前招不惟投書變怪之抵死發明竝與原情措語而謂出渠手言言抵賴節節牢諱實無原其情而執其跡之端諄複敎誨之下終未能覈得情實而更無別般究覈之道不勝惶恐之意敢啓傳曰知道名以捕廳投書之尙不跟捕已萬萬駭然此則寬限未必不爲一道至於製給上言一款覈出無難渠於敎誘人爭訟雖曰伎倆伊時原情頗有條理渠之自做與否何不究竟乎渠曰自做則亦果試其信否乎尹弼壽等更加嚴覈今番則勿復如前期於出決末仍具意見草記可也
정조 11년
沈豐之以弘文館言啓曰校理尹翊東修撰沈能翼旣有只推之命竝卽牌招何如傳曰允
정조 11년
丁未九月十三日辰時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰宜嬪宮致祭錦城尉已受香出去耶仁浩曰已爲傳香矣上曰祥祭祭文曾有親撰者承旨出往該宮使忠義依祝式書之而孝昌墓香祝及宜嬪墓香祝權安於書題所待明曉出往墓所朝上食時兼行攝祭可也攝祭祭官皆令徑詣好矣仁浩曰祥祭則有三獻致祭則只單獻何以擧行乎上曰致祭行三獻可也仁浩曰孝昌墓旣已塡差大祝祭文何以爲之乎上曰藝文提學牌招製進可也昨年冬宜嬪葬禮時多賴承旨之檢擧得免紛雜之患云今亦依前爲之可也仁浩曰昨年臣亦以承旨奉命護喪矣上曰本宮致祭時則承旨依昨年例參班明日則參班於孝昌墓攝祭可也仍命退承史以次退出
정조 11년
丁未九月十三日未時上御重熙堂左承旨與藝文提學入侍時左承旨趙衍德假注書趙台榮記事官尹行任金祖淳藝文提學徐有隣以次進伏訖上曰孝昌墓祭文持入賤臣承命出持入上進覽訖上曰此祭文齎送于洪仁浩處事分付賤臣承命出傳上命書草記批旨訖命退諸臣以次退出
정조 11년
傳于趙衍德曰禮房承旨馳詣宗廟景慕宮奉審摘奸以來
정조 11년
以修撰沈能翼牌不進罷職傳旨傳于沈豐之曰只推
정조 11년
南鶴聞以兵曹言啓曰以宣傳官廳今九月朔射會宣傳官申純騎蒭沒技別單傳曰近來本廳五巡全布三巡全布頻有之參下之出六夥然恩典未免屑越因前兵判所奏以出六後陞敍定式而至於騎蒭沒技係是單巡雖令賜第似不至太濫射會異於國試已例亦無可據前此只有梁埉堂下資窮後筵稟加資之事此或可倣乎兵判訓禁將各陳意見自兵曹草記事命下矣訓鍊大將李敬懋以爲諸將官射會式騎蒭單巡五中者只爲賞米元無別單書啓之例此爲可據如以別論單技倍劃騎射之意隨時處分係是特恩而射會異於國試恩賞宜無異同則施以加資陞六賜第等式恐歸末流屑越之弊云禁衛大將徐有大以爲今此申純之騎蒭沒技似有褒賞而第今番射會廳僚自主則與各營射會之中軍監試有異而各營射會式元無單巡沒技書啓之例以此可據賜第一款殊涉過濫前此梁埉之恩資或可謂傍照之一端而埉則旣是堂下已資窮人純則南行未出六者加資之典恐或濫觴至於直赴事體所關甚重實非自下輕議云矣臣昌順以爲沒技之賜第加資雖是法典所載而射會有異國試前例旣無可據則賜第終歸屑越後弊恐啓僥倖直赴恩典不可輕議敢啓傳曰騎雖倍劃柳則單計自有輕重之殊卿等之言旣如此可謂大經大法此後騎蒭沒技賞典依二巡全布例付標事令該房知悉可也
정조 11년
南鶴聞以兵曹言啓曰今日景福宮闌入人戶牌自宣傳官廳出付臣曹故卽爲捉來査問則闌入人北部司宰監契居金旕男所告內內農圃菜田次知人趙種同欲爲收穫菜田要與同入故果爲隨入現捉於宣傳官摘奸之行云空闕闌入法禁至嚴則農圃作者之率入雜人誠極驚駭守直衛將之矇不覺察不可無罪臣曹之常時不能檢飭亦不勝惶恐農圃作者及闌入人自臣曹嚴加科治衛將則令該府拿問處之何如傳曰允
정조 11년
洪仁浩以禁衛營言啓曰依下敎左捕廳行首軍官鄭德秀右捕廳行首軍官崔昌奎嚴囚本營之意敢啓傳曰渠輩亦具人事宜知所重初不待令以致摘奸之見闕若念所重焉敢乃爾左將新叨無怪其不能提飭右將之如此極爲駭然右大將李敬懋爲先從重推考左大將柳鎭恒不爲推考該校等移送攸司嚴囚捧供以聞事分付可也
정조 11년
洪仁浩以禁衛營言啓曰依傳敎本營在囚左捕廳行首軍官鄭德秀右捕廳行首軍官崔昌奎等移送攸司之意敢啓傳曰知道
정조 11년
曺允大以刑曹言啓曰因禁衛營啓辭左捕廳行首軍官鄭德秀右捕廳行首軍官崔昌奎等移送攸司嚴囚捧供以聞事命下矣所當卽爲擧行而德秀乃是出身昌奎曾經同知竝移義禁府處之何如傳曰允
정조 11년
丁未九月十四日辰時上御重熙堂左承旨入侍時左承旨趙衍德假注書趙台榮記事官李相璜金祖淳檢校直閣徐鼎修原任直閣徐龍輔以次進伏訖上曰王大妃殿進御香砂六君子湯依前方自明日限五貼更爲煎入出榻敎上曰都承旨馳詣宗廟景慕宮奉審摘奸右承旨馳詣魂宮墓所奉審摘奸以來事分付命退諸臣以次退出
정조 11년
丁未九月十四日巳時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖仁浩曰臣承命馳詣孝昌墓參班矣上曰不必畢說矣奉審無頉而享事俱利成乎仁浩曰然矣孝昌墓上食例爲設行於丁字閣別茶禮則排設於床石事曾有下敎而今番則攝祭爲重故雖兼上食亦爲過行於象設矣上曰善爲之矣聞孝昌墓所屬謂與宜嬪墓分定境界初不管攝且多侵侮紛鬧之患云若知所重之有在渠輩焉敢如此此後則勿分境界令孝昌墓所屬兼管宜嬪墓守護等節若有如前爭鬧之弊隨現重繩之意禮判出往墓所各別申飭下帖書付於各其直所戶判亦爲出往看審墓下當買之田土爲好禮戶判今日出去過夕上食後入來之意招致戶禮吏分付筵敎一通亦爲錄送可也下番翰林亦爲出去奉審可也仍命退承史以次退出
정조 11년
傳于曺允大曰軍士房承旨與尙衣提調入侍
정조 11년
以金國麗囚單子傳于洪仁浩曰付過放送